Cesarhanmun/geonobi-data huggingface dataset:
地名: 羅州 (全羅道, 牧)
年: 1462.0

○初, 丙子年正月二十五日船軍梁成等濟州發船逢風, 二月初二日漂到琉球國北面仇彌島。 島周回可二息, 島內有小石城, 島主獨居之, 村落皆在城外。 島距其國, 順風二日程, 梁成等留島一月, 載貢船到國, 住水邊公館。 館距王都五里餘, 館傍土城有百餘家, 皆我國及中原人居之, 令每家輪日餉成等。 過一月歸王城, 王城凡三重, 外城有倉庫及廐, 中城侍衛軍二百餘居之, 內城有二三層閣。 大槪如勤政殿, 其王擇吉日往來居之。 其閣覆以板, 板上以鑞沃之。 上層藏珍寶, 下層置酒食, 王居中層, 侍女百餘人。 其國地勢中央狹小, 或一二息, 南北廣闊不見其際, 大槪如長鼓之形。 國無大川, 國都東北距五日程, 有大山, 山無雜獸, 只有猪耳。 島內置郡縣築石城, 有官守者一人, 道路相距, 或一息、或二息、或半息。 居民或稠或稀, 每里各有長, 公私家舍無大小, 其制皆如一字無回互, 覆以芧草。 其國常暖無霜雪, 冬寒如四月, 草木不彫落, 衣不綿絮, 喂馬常用靑草, 夏日在正北。 一, 節日、元日以藁左索懸於門上, 又剖木爲束, 置於積沙之上, 加餠器於其中, 又以松木揷於束木之間, 至五日乃止。 其俗謂之祈禳, 且置酒相娛。 一, 七月十五日上佛寺, 記亡親姓名, 置於案上, 奠米於床, 以竹葉灌水於地, 僧則讀經, 俗則禮拜。 一, 奴婢日本人, 雖切族皆賣爲奴婢, 國王親近使令, 皆所買也。 或有女國人來贈奴婢者。 一, 工匠, 只用鑄匠木手, 餘皆未見。 一, 鋪陳。 莞草織席如本朝, 或於中原買來。 一, 衣服、飮食, 男服則如本朝直領之制, 但袖廣闊, 色尙黑白, 女服則衣裳一如我國, 君臣上下男女, 皆不冠巾。 徒跣而行, 無靴鞋等物。 凡牛馬之皮, 皆納官造甲, 其食無匙筯, 折薍草如筯而食。 一, 男子騎馬如常, 婦人騎馬時竝垂兩脚踞坐馬背, 如坐交床而行。 一, 錢貨, 所興用者錢貨, 然不知鑄成之法, 皆得於中原而用之, 丁丑年中原人始來敎之, 十文準米一升。 一, 商賈在沿江船泊處, 日本、女國之人亦且來市。 一, 斗升, 升則如我國, 斗則或容五升, 或容十升, 或容三十升。 一, 更點, 闕南門, 以木爲漏器, 器體圓虛其中, 穿穴其腹, 量水爲注, 以水盡爲度謂之一更, 遂擊鼓, 鼓數如其更數, 人定、罷漏無異本朝。 一, 朝會, 遠方邑長擇吉日辦宴供進闕庭, 國王在層閣不下, 群臣在庭而飮食, 無音樂, 無獻爵。 一, 迎詔勑, 中原詔勑及我國書契到國, 船泊初面以旗、纛、蓋等物爲儀仗。 又軍士具甲胄出迎, 安詔勑書契於轝轎, 從傍擊鼓, 錚吹太平簫, 迎入王宮。 王服絳衣着冠而拜之, 坐開讀。 國王常在層閣不下, 使婦人傳命, 俗無冠服, 皆行膜拜。 至此下庭拜跪, 略如禮焉。 一, 喪葬, 本國王死, 一應侍衛, 住民着麻冠、麻衣, 哭之盡哀, 二七日而除。 凡民遭父母喪, 族親聚喪家, 弔哭, 喪人着白衣, 皆三日後食肉, 七日內不殺生。 一, 國王葬禮, 鑿巖爲壙, 壙內四面編板立之, 遂定棺作板門以鑰鎖, 使之墓前及兩傍, 構屋守墓人居之。 環墓築石城, 城有一門。 凡人葬禮鑿壙定棺同, 但無構屋築城等事。 一, 婚嫁, 婚姻之時, 男家先媒約定擇日, 男家族女歸婦家, 率新婦還家行禮, 其日夜兩家族聚飮而散。 一, 祭, 其國無祭享。 一, 朝官, 凡用人聽在位人, 薦擧官給奴婢、土田、家舍及軍器等物。 如不能黜之, 幷收其所給之物。 常時百餘人在闕內治事, 五日相遞, 又有四五人長番不出, 若以己意數行出入, 則黜之如上。 其入番之時, 皆受公廩, 其中一人居首總理。 一, 盜賊, 本國無盜賊, 自日本見賣而往者, 往往竊人財物, 捕鞫之, 大則戮之, 小則流于他島。 其推鞫之法, 無笞杖, 但重置兩板於地, (浹)
                〔挾〕
              罪人之脚, 結其兩端, 使人登而搖之, 一端不過三人。 一, 農桑, 諸穀皆有, 但無小豆、木麥、菉豆。 一, 無桑麻木綿, 但有生苧, 其長二丈, 許一年三取之。 一, 旱田、水田不用耒耟, 以手治之, 每於十月苗種, 翼年正月分苗種之, 及五月而熟, 刈其穗, 不取其藁, 其孼苗又盛, 十月再收之。 治田但以鍤, 不用耒耟。 一, 所産金銀不産, 買於南蠻、日本用之。 一, 禽獸, 其畜則有牛、馬、猪、雞、犬, 其禽則有鴉ㆍ雀, 其俗好玩鸚鵡, 常於中原買來。 一, 水陸産, 産於水者, 但魚物耳, 産於陸者, 柚、橘、柑耳, 一, 軍士, 以軍士百餘爲額, 更日遞直, 然其原數則未易悉知。 但軍裝甲胄無異本朝。 以鐵作片, 其薄如紙, 附於甲領, 如護項之樣。 又以鐵作人面, 着於面上, 形如假面。 環刀、楯、槍無異本朝, 但以鐵爲四枝之刃, 其形屈曲, 以木二丈許作柄用之, 其俗謂之拘, 斬遠處罪人之兵。 一, 火筒, 其大小及體制一如本國之制。 一, 弓矢, 以桑木爲弓, 以苧爲絃, 矢則如本朝磨箭, 或有以竹爲鏃者。 一, 交隣中原及日本國、女國相通, 然不數數。 一, 中原程途因東南風舟行七日乃到, 日本程途順西風舟行, 十八日乃到。 一, 攻戰, 國東有二島, 一曰池蘇, 一曰吾時麻, 皆不降附。 吾時麻則攻討歸順, 今已十五餘年, 池蘇則每年致討, 猶不服從。 肖得誠等八人, 今年正月二十四日, 羅州發船, 二月初四日, 漂到琉球國
              彌阿槐島。 島人載酒肉來饋, 引留此島, 島人輪辦供給。 島長二息、廣一息許。 二月大麥已收刈, 小麥皆熟, 瓜茄已結實。 至四月十六日, 附趁琉球國商船, 本月二十七日, 到本國。 國王於宮內南行廊接置, 日日召見厚饋。 七月六日發還。 一, 城有三重, 皆石築, 城高如我國都城而稍高, 城門亦如我國。 其城回互如曲水, 兩城相距如一匹布長。 一, 國王居於二層閣, 其閣皆著丹艧, 覆以板, 每鷲頭以鑞沃之。 廊廡周回連接, 間數不能知悉。 軍士留宿焉, 朝會及罪囚鞫問時, 軍士着甲侍衛, 又着面甲如假面形, 以鐵作兩角, 狀如鹿角, 沃以金銀。 以鐵作行縢, 束其兩脚。 一, 國王年三十三歲。 一, 國王有子四人, 長子年十五許, 餘皆幼。 長子出入時, 軍士十餘人侍從之。 王子不與國王同處, 別在他所。
地名: 羅州 (全羅道, 牧)
年: 1464.0

○全羅道
              古阜船軍林陽茂、金堤
              鄭連等五人詣承政院密啓曰: "羅州牧使宋益孫潛有異志, 連結古阜郡事柳晡、興德縣監金徽、井邑縣監李文饒、茂長縣監由峻, 潛通於南陽府院君
              洪達孫, 謀爲不軌。 蹤迹荒唐, 且益孫有悖逆之言, 故來告耳。" 命義禁府都事洪剛往羅州, 拿益孫及判官崔昕首吏各一人來, 知事鄭忠源拿晡、徽、文饒、峻及事干古阜人金得精ㆍ尹毛隱ㆍ論伊、南原人孫今ㆍ孫成己、僧弘識、書員崔守萬、益孫奴金金等來, 又命囚林陽茂等於義禁府, 以待益孫之來。
地名: 羅州 (全羅道, 牧)
年: 1469.0

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"

○全羅道節度使許琮啓: "多慶浦萬戶曺重希馳報: ‘私奴順伊來言: 「有蹤跡詭秘者十餘人, 到永平串。」 卽率軍士馳往, 賊徒已乘百姓金得戒小舟, 向羅州
              押海島。 我亦乘舟, 追至本島甫里串, 賊使其黨數人, 遞騎他船, 又使三四人逆射。 適因潮落水淺, 戰艦難以進退, 且又日暮乃退。’ 臣據此, 移文水軍節度使及諸浦萬戶, 令搜捕於海島, 且令沿邊諸邑, 伏兵于下陸可疑處候之。 但重希所管船艘, 不及檢察, 致令賊人奪去, 又不知賊去處, 臣已令差使員鞫之。"
地名: 羅州 (全羅道, 牧)
年: 1470.0

○傳旨義禁府曰: "蓬原君
              鄭昌孫賜給亂臣李裕基妻雪非、女子加叱仇之、末非、莫今, 右參贊黃孝源賜給李裕基女子小斤召史, 善山付處李貞元, 瑞興安置高承益、承厚, 康津官奴定屬康孝文兄孝誠ㆍ弟孝舜, 孝文妻未同保授妾女子孝今, 左承旨尹繼謙賜給姜利敬妻末非及末非保授子今丁、女子謁今ㆍ世今, 愼氏保授姜利敬女子終今, 海南安置姜利讃、姜利溫, 金孝震保授姜命重, 靈巖安置姜利仁、姜利順, 順天安置姜利誠、泗川安置姜利興、姜利恭、姜利行, 河東爲奴尹末孫, 巨濟官婢定屬春非, 全州接母保授卵生, 戶婢石非保授億丁、萬丁, 靈巖安置許氏保授連同, 羅州安置趙治、趙孟根、趙季根、韓山充軍李季明, 平山爲奴慶由恭, 海南爲奴金孝祖, 順天付處趙哲山等放送。 星州官奴永屬楊有源、楊得源、楊繼源本州安置, 掌隷院定屬&#x2497D;婢件伊、四月給其所乳養&#x2497D;女子修理及乳兒。"

○院相洪允成啓曰: "下三道內地置鎭處, 皆有軍官, 此地防禦不緊, 今當旱荒, 軍官皆帶奴隷, 騎驛往來, 徒費廩穀, 其弊不貲。 且爲軍官者, 非盡武士, 間有新良無賴之徒, 無益於事。 如三浦防禦, 緊要處外, 節度使、處置使、軍官及光州、羅州等鎭軍官, 竝減何如?" 傳曰: "可。 令兵曹磨鍊減之。"
地名: 羅州 (全羅道, 牧)
年: 1472.0

○刑曹三覆啓: "羅州囚婢引加伊謀殺本主僧智脩罪, 永柔囚軍人禹治澮歐殺同生兄治漢罪, 竝律該凌遲處死。" 從之。

○刑曹三覆啓: "泰仁囚白丁李得戒殺人强盜罪、羅州囚良人金存、姜今劫姜習等家强盜罪、靈光囚私奴朴明劫李奉家强盜罪, 竝律該斬不待時, 依受敎, 妻子永屬邊邑奴婢。 金堤囚白丁李刈沙里、成萬乙珍、今音同等成群劫奪吳永壽家牛罪, 依受敎, 斬待時。" 皆從之。

○戶曹啓: "前承傳敎: ‘自今諸道田稅, 勿委守令, 擇諳練朝官, 兼帶戶曹郞廳職銜, 臨時發遣監納。’ 臣等參酌已前受敎, 可行節目錄啓。 一, 諸邑田稅, 正月晦日內畢納, 隨卽載船, 畢載日時及限內未納人名啓聞, 令所在官給狀, 京倉直納。 一, 貢吏或侵漁納者, 或高重斗量, 或與納戶相議, 先於本家潛受其賂, 到浦所以餘剩充數, 其姦莫甚。 許人陳告, 犯者全家徙邊, 告者以犯人財産給賞。 一, 浦所近處興利人一禁, 其犯禁之物入官, 論罪後, 殘驛吏定屬, 許接人, 亦以制書有違律論斷。 一, 敬差官不能制御貢吏, 使之恣行者, 罷黜; 所在守令及敬差官, 容留興利人不擧者, 以制書有違律論斷。 一, 納者到有先後, 執吏受贈, 不依次序, 致令先到者久留, 其弊不貲。 犯者計贓論罪後, 殘驛吏定屬, 受贈之物入官; 不能檢擧敬差官, 依律論罪。 一, 游女依接浦所, 而貢吏不之禁者, 屬殘驛吏; 游女, 良人屬殘邑婢, 賤人決罪後還本, 切隣保授, 禁其出入, 違者論罪。 本主知情, 故縱暗受日貢、月貢, 以爲利者重論, 其婢屬殘邑婢。 一, 僧人多投接浦所, 交結貢吏作弊, 須摘發啓聞論罪, 屬殘邑奴。 一, 敬差官所率伴倘、陪吏作弊者, 許人陳告, 依律論罪, 重者殘驛吏定屬。 一, 榮山城
              法聖浦敬差官, 其所在羅州、靈光官易以供饋; 德城倉, 所在咸悅, 官最彫殘, 敬差官用倉穀供饋。 一, 漕卒多以殘劣貧寒者抄定, 不堪其役, 甚未便。 今後擇富實人抄定, 其守令有違者罷黜, 不能檢擧, 海運判官幷重論。 一, 納稅遲緩, 非徒罪在守令, 全在觀察使督責陵夷, 若限內未納者多, 則竝論觀察使。" 從之。
地名: 羅州 (全羅道, 牧)
年: 1474.0

○刑曹三覆啓: "羅州囚白丁朴者古未、金石伊等强奪驛子李山馬罪, 律該斬不待時, 依受敎, 妻子永屬所在官奴婢。"
地名: 羅州 (全羅道, 牧)
年: 1475.0

○刑曹三覆啓: "羅州囚白丁朴介叱同、良人李同ㆍ崔禿同ㆍ表心性燒刦人家强盜罪, 律該斬不待時, 依《大典》, 妻子屬所在官奴婢。" 從之, 心性特減死。
地名: 羅州 (全羅道, 牧)
年: 1477.0

○戊申/御經筵。 講訖, 大司諫李約東啓曰: "臣嘗爲慶尙道處置使, 軍士中最苦者船軍也。 船軍每一朔相遞, 而於一朔之間, 除往返其餘閑日, 不過八九日, 守令又從而役之, 人不堪苦, 貧者流亡, 富者謀避, 由是船軍無有久其役而慣於操船者。 古之時, 船軍之田, 人不得買賣, 守令不扶護者罪之, 今則無此令, 故因以流亡。 今日定一人, 明日定一人, 人無久於其役者, 又首戶一人, 獨自立番, 使專其業, 然其人死, 則後無人能繼其事者。 臣謂同居子息雇工, 毋定他役, 更相遞立, 則首戶可以息肩, 慣水者亦多矣。" 上謂左右曰: "何如?" 曺錫文曰: "約東之言然矣。 國家置船軍, 待之甚優, 古之時船軍有職至嘉善者, 今則身苦倍前, 而不以愛護, 人誰願屬? 彼皆不習水性, 當平時乘舟入海, 神氣怳惚, 莫辨東西, 安可操舟以禦敵乎? 守令不恤船軍者罷黜之法已立, 然萬戶寄居邊方, 唯守令是依, 誰能擧劾乎? 不特此也。 戰舸諸緣甚多, 而船軍單弱, 專不備具, 卒然有警, 何以用之? 且我國防禦, 莫重於南方, 而南方邑城不固, 我國昇平百年, 脫有不虞, 無以禦之。 雖沿海之郡皆有城, 而內地無城, 倭若由無城之路, 乘隙而入于內郡, 則禍生不測, 臣謂下三道州郡, 皆可築城矣。 去甲戌年, 慶尙道民訛言有倭變, 人皆奔竄, 當其時若有城, 則皆入于城中矣。" 韓明澮曰: "臣於世祖朝請築羅州城, 而李延孫爲全羅道觀察使, 陳弊而停之, 臣更請論然後築之。 夫築城防禦之大計, 而爲監司、守令者, 計一時之弊, 不顧遠慮, 輒言其不可。 臣以爲使其州郡, 稱其邑之大小, 各自修築, 則庶乎其可矣。 麗季倭深入爲寇, 直至漢江, 或猝入開城。 此無他, 無城郭所致也。 若全羅道, 雖曰賊路要害, 而防倭差緩, 慶尙道當倭路之衝, 而三浦之倭, 亦爲國家之所慮也, 如賊倭犯邊, 則此輩爲鄕導, 引入腹中, 未可知也。 我國若有變, 則此輩乘釁爲亂, 亦未可知也。 由是言之, 城不可不築也。" 大司憲金永濡啓曰: "慶尙道當倭奴往來之地, 而積蓄不廣, 脫有如(李)李施愛之亂, 則無一縣能辦士卒一日之餉者。 以他道州倉之稅輸于京, 而慶尙之稅全入州倉, 以備蓄積何如?" 上曰: "世祖嘗欲大倉之粟至于百萬億。 故今乃增修大倉, 此事須議諸政丞。" 永濡曰: "今豪富之家, 兢用靑畫器, 唐物非能自來, 必有輸來之者。 其弊不貲, 請痛禁。" 上曰: "勿貿唐物, 曾已立法。 其申明之。"
地名: 羅州 (全羅道, 牧)
年: 1478.0

○司憲府據全羅道觀察使啓本啓: "羅州囚故司直權儉妻良女石非, 夫喪三年內奸前萬戶金克己, 宰牛宴飮罪, 律該決杖一百、徒三年收贖、離異, 前萬戶金克己, 喪女石非和奸, 知情食肉罪, 律該決杖一百ㆍ告身盡行追奪。" 命石非屬官婢, 克己充軍。

○癸卯/受常參, 視事。 右副承旨李瓊仝將刑曹啓本啓: "全義囚良人金順陵辱其父罪, 律該當處斬。" 上問左右, 左議政沈澮、大司憲金紐對曰: "此人所言甚憎, 宜處凌遲。 然律旣如是, 處斬爲便。" 上曰: "以蒿索結父帶, 何異於結父項乎? 宜凌遲。" 吏曹判書姜希孟曰: "若有人罪大於此, 則處以何律? 處斬爲便。" 禮曹參議李孟賢曰: "此人誣言其父奸妻母, 是欲陷父於死地, 罪莫大焉。 依律處斬後, 妻子爲奴何如?" 上曰: "處斬後, 妻子爲奴可也。" 瓊仝又啓刑曹啓本: "羅州囚良人金明存敺殺朴莫同罪, 律該絞待時。" 上問左右, 沈澮曰: "敺殺情跡無疑矣。" 金紐曰: "明存若意謂盜賊而打殺莫同, 則處絞似重。" 上曰: "此人於二三次栲訊皆不承, 至四次輸服。 其栲鞫之際, 不忍其苦, 不無誣服之理。 古云: ‘罪疑惟輕,’ 減死何如?" 沈澮等曰: "允當。" 上特命減死。 又啓刑曹啓本: "慶源囚正兵金自守强奸年十一歲義女子末今致死罪, 律該斬待時, 義州囚良女玉終與物故奸夫石乙同謀殺本夫金仲山罪, 律該凌遲處死。" 竝從之。
地名: 羅州 (全羅道, 牧)
年: 1481.0

○刑曹三覆啓: "羅州囚船軍李自明與在逃李山, 燒草庵强盜罪, 律該斬不待時。 李山追捕斬, 依《大典》妻子屬所居官奴婢。" 從之。
地名: 羅州 (全羅道, 牧)
年: 1482.0

○戊寅/受常參, 視事。 同副承旨金礪石三覆啓: "典獄囚私奴仲斤殺牛, 詐稱聽其主閔涵敎令宰殺罪, 比子孫罵祖父母、父母律, 絞待時, 羅州囚私奴介同, 火甲士辛貴孫家罪, 律該斬待時。" 從之。 初覆啓慶源囚私奴郭善雨僞造印信事。 上曰: "其情可矜, 特減死。"
地名: 羅州 (全羅道, 牧)
年: 1488.0

○乙酉/視事。 弘文館校理金壽童將刑曹啓本啓: "羅州囚私婢玉今與奸夫朴內山共謀殺本夫金仲夫罪, 玉今律該凌遲處死, 朴內山斬待時。" 工曹佐郞權璸啓: "楊根囚良女性今與奸夫李莫同及族人都致共謀殺本夫李勿金罪, 性今律該凌遲處死, 莫同、都致斬待時。" 皆從之。 掌令權景禧啓曰: "凡聽訟官吏, 或以族屬, 或以交友, 紛紜引嫌避之, 皆是法外相避, 以此決訟稽緩。 今懷義都正
              菆等訟事, 諸司皆有相避, 令政院處決。 政院, 出納王命而已, 決訟非其所也。 請立禁條, 以祛此弊。" 上曰: "懷義都正訟事, 今已決矣。 相避之弊, 果如所啓。 但該司不聽法外相避可也, 不須別立新法。" 仍問左右, 尹弼商、洪應、李克培啓曰: "相避之法, 著在《大典》, 法外相避, 勿許受理, 則自無此弊。" 正言柳坰啓曰: "諸司參外官奔走服役, 而無一根隨, 提調則濫率騶從, 司中使令亦或不足。 請須禁止。" 上問左右, 尹弼商、洪應、李克培曰: "丘史加率, 自有禁章。 闕內則兵曹, 闕外則憲府檢察, 則自無此弊矣。" 上曰: "宰相雖或有加率者, 豈盡加率乎? 如此不法之事, 法司當禁之, 今不可立新法也。" 坰曰: "守令帶率奴婢, 自有額數, 而類皆加率。 若以時摘奸, 則庶幾自止也。" 上曰: "此亦法司所當糾察也。" 坰曰: "憲府員, 豈能長爲臺長乎? 以故不無人情, 不能盡心檢察也。" 景禧曰: "本府於守令赴任時及凡禁亂, 皆令衙前發摘, 衙前容私則未知也, 本府非不致慮也。" 左右皆曰: "法司當執法而檢察之, 不必立新法也。" 坰又啓奉先寺靑瓦修理之非。 右贊成孫舜孝啓曰: "諸道災傷, 以推刷敬差兼之, 似乎未便。 推刷事緊, 當常在都會官, 而災傷敬差官則當馳騖看審, 臣意以謂二事不可得兼也。 以點馬兼差何如?" 上問左右, 克培啓曰: "災傷, 國之重事, 不可以兼也。" 左右曰: "災傷敬差官, 豈能一一踏驗, 處處審驗, 以摘其奸僞乎? 推刷、災傷, 可以兼行也。" 上曰: "諸道使命煩多, 故兼差耳。" 景禧曰: "今年雖不大歉, 亦不可謂有年也。 諸道使命煩多, 請兼差。 但推刷郞廳趙峙、金永瑞、鄭以揮三人皆庸劣, 不滿人望。 推刷重事, 不可委諸此等人也。 請改差。" 舜孝曰: "此三人雖不能剸煩治劇, 於推刷事, 則可以裕爲矣。" 舜孝又啓曰: "凡諸邑妓女, 士大夫作妾家畜, 以自己婢年歲相準者贖身, 仍囑官吏, 冒受其婢物故立案, 潛隱還役。 故今推刷時, 考準者皆物故立案, 無一人現存以國家壯實之人, 換有名無實之人, 甚不可。 其物故者, 請依逃亡人例充立。 且自今以後, 凡贖身者, 雖遠邑之妓, 其充立者, 於所在官案付役使, 則庶無奸僞之弊矣。" 左右皆曰: "已往之事, 考之無據, 且物故者, 不可以充立也。" 上曰: "臺諫以全羅道失農二十餘官, 請勿徵兵。 失農與否, 時未的知, 是必六月間有旱氣也, 然豈可不徵兵乎?" 洪應啓曰: "徵兵不可過多也。 大徵軍旅, 而山險路狹, 布陳爲難。 曩者講武時, 軍士雜沓, 失伍離次, 殊失軍容。 今年徵一二萬以閱之, 明春又徵餘兵以閱之爲便。" 上曰: "曩者之事, 因雲霧迷路也, 非軍多之故也。 待諸道失農啓本後, 當酌量處置。" 洪應啓曰: "講武時驛馬過多, 至發黃海、平安之馬。 此兩道使命煩數, 驛路凋弊, 移定忠淸道何如?" 上曰: "可。"
地名: 羅州 (全羅道, 牧)
年: 1489.0

○全羅道觀察使李淑瑊啓: "南原人前牧使尹孝孫登第, 仕至舍人, 以兩親居南原, 請辭職歸養, 廷議多之, 補長興府使。 及父死, 哀毁幾滅性, 喪制一依《家禮》。 服闋爲參議, 以母老請辭職, 除全州府尹, 舁母之任, 夫婦必躬自調膳以進。 秩滿還朝, 又辭職歸養, 朝夕之奉, 必具甘旨。 歲時伏臘, 必置壽尊, 大會鄕黨親戚以歡樂之。 日與子弟躬親漁獵, 以供滋味, 常令子姪兒孫隣里老嫗娛侍左右, 使之醉飽, 以慰母心。 一弟家貧, 母常以爲憂, 與之粟百斛, 其弟亡一奴, 又與一奴, 母感泣曰孝子也。 及拜羅州牧使, 養母愈謹。 未幾母死, 執喪以禮。 及葬連數郡, 大雨, 獨葬處七八里間雲陰不雨, 葬畢大雨, 人稱誠孝所感。 廬墓三年, 日必四尊, 尊必哭泣, 鄕黨稱其孝。 礪山人朴致林妻良女莫德, 夫亡不出鄕井, 家內立神主, 朝夕設奠, 一如平生。 朔望則必上塚設祭, 至今二十年間, 不懈益虔。 同郡人金順福欲娶之, 莫德誓死不從, 訟于官, 竟罪順福, 全節守義, 近古所罕。 請崇奬二人, 以礪風化。" 禮曹據此啓: "凡孝友節義褒奬之典, 最是興化重事。 今孝孫等事, 觀察使只據鄕人之言, 不詳究其實。 且孝孫所行雖是實行, 有家法士大夫職分當爲, 非甚絶異之事也。 但莫德以田野愚婦, 能全婦道, 守信不變, 誠可嘉尙。 請令觀察使詳加覈實以啓。" 從之。
地名: 羅州 (全羅道, 牧)
年: 1490.0

○刑曹啓: "羅州囚文戒南, 奸私婢眞珠, 敺殺眞珠奸夫羅興府, 拷訊二十九次不承服。 且無證見, 情涉疑似。" 御書, 示領敦寧以上及議政府。 沈澮議: "興府屍身, 杖痕甚多, 又被敺還家卽死, 其爲戒南所殺無疑。 限輸情加刑現推何如?" 尹弼商、李鐵堅議: "戒南雖忍杖不服, 興府傷處甚多, 更無人與興府有讎嫌者, 難以輕釋。" 洪應議: "羅興府杖傷致死無疑。 然若戒南, 受刑至二十九次, 猶不輸情, 他無可證之人, 其實爲戒南所爲, 亦難知也。 更加刑杖, 限以輸情, 不近於理。 論以疑似特棄之何如?" 盧思愼、尹壕、孫舜孝、李克均議: "詞證不明, 不可全科論斷。" 傳曰: "羅興府之死, 疑非戒南所爲, 則當專釋, 特棄之。"
地名: 羅州 (全羅道, 牧)
年: 1492.0

○乙巳/受常參, 視事。 右承旨金應箕將刑曹啓本啓: "羅州囚私奴檢山毆殺漕軍金檢山罪, 律該絞待時。" 從之。 司諫權俱、校理兪好仁啓曰: "儒生所言雖過當, 然亦言事者也, 不可囚繫治罪, 請貰之。" 不聽。
地名: 羅州 (全羅道, 牧)
年: 1494.0

○豐川尉
              任光載來啓曰: "臣於中外, 本無良妾, 鎭川居前竹山縣監閔悟妻, 乃韓伯倫之妹也, 以公主爲收養, 前年冬, 臣歸見悟妻, 與臣小奴二口、婢一口, 臣乘醉, 與李師準語及此事曰: ‘其婢美好, 雖與之戲弄, 於吾心不厭。’ 臣言之止此而已, 他無所說。 臣雖爲妾, 豈與師準盡言之哉?" 傳曰: "卿非常人也, 卿妾甚多, 而娶妾之際, 違法之事亦多, 其娶良妾, 事狀明白, 而猶隱諱不實, 何耶? 卿一家奴僕, 竝被逮繫, 卿宜來謝云: ‘吾以家長, 致有此變, 惶恐待罪。’ 而猶不爾, 旣爲非矣, 此皆予不諒所致也。 良妾之事, 大妃所悉, 而明白難掩, 卿旣不畏大妃, 及承予問, 又何不畏, 而不以實對耶? 卿以良妾往乳媪家, 人有見之者, 終難諱之, 卿今若自實, 則受刑者皆當放免, 正當炎暑, 予豈好刑人哉? 誠出於不得已也。 卿意必以爲, 我是駙馬, 安得栲訊, 而固諱也, 必須刑問, 然後愧服耶? 予平日待卿, 無異同産, 及至今日, 卿何負予耶? 卿其直言之。" 光載啓曰: "臣伏聞上敎, 萬死無悔, 然臣之鄙懷, 不可不陳。 臣本寒門小兒, 未免乳臭, 謬蒙天恩, 日近龍光, 幾二十年, 況天眷太過, 常懷結草隕首之情, 時或朝退, 謂公主曰: ‘上恩罔極, 口難盡陳, 或稽首祝手曰: 「吾主上之恩, 何以報之?」’ 公主亦愀然有感, 向日葵誠, 有如蒼蒼, 臣何敢仰罔天聰乎? 娶妾之事, 朋友戲謔之際, 醉中誤犯耳, 違法之事, 雖非臣之所爲, 諸人畏杖而誣服也。 臣病暍有年, 今夏自驪州而還, 長臥不準粥水, 聞家變以來, 尤不能飮一盞水, 欲待罪闕下, 而寸步不能自致, 國家方辨正, 故至今不待罪耳。 但臣未至死地, 而不趨啓辨正, 臣萬死無悔。 良妾之事, 非臣所爲, 如有所爲而後現, 則臣罪不容誅, 此專由臣家兒造作之辭, 亦由臣之不肖, 罪當甘受。 乳媪家往來事, 此亦臣家兒婢貴今誣飾之辭也。 前年祖母死, 哀毁之餘, 不與外事, 今年春, 一往乳媪家而已, 如有見者, 與臣對面, 以正是非, 臣所望也。 恃駙馬不畏栲訊, 此臣夢寐所不料, 安有是理乎? 公主性素不和, 而大伊亦奸暴, 臣年十四五, 男奴、女僕, 皆受侵虐, 訴於臣, 臣覈之則果驗矣。 臣卽啓于大妃, 其時臣則微劣, 而大伊用事, 故反罪臣奴, 其後大伊意謂, 夫婦和合則勢難用事, 與小婢同謀, 謂臣與婢玉今通奸, 告于公主, 斥玉今于羅州, 此專由大伊所爲也。 臣家變故, 至於此極, 事皆由臣, 萬死無悔。" 傳于承旨權景祐曰: "任光載所啓之事, 宜一一書啓, 光載之言, 是乎?" 權景祐啓曰: "光載多發不道之語, 臣豈不知光載之言之非耶?"
地名: 羅州 (全羅道, 牧)
年: 1497.0

○先是, 司諫院啓: "全羅道
              羅州居僧覺頓卽永膺大君
              琰代身僧也。 廣占田園, 多積財穀, 帶妻子家居, 混處閭閻, 多作弊, 令司憲府鞫之。 覺頓女壻大平卽安陽君
              㤚奴。 㤚欲得覺頓財穀, 托言大平滋殖穀物, 乃上言。" 召憲府問之, 持平姜叔突啓: "覺頓以僧人, 廣置家舍、田園, 又帶妻、多殖財穀, 豈無民間作弊而然乎? 觀其推案, 則無搜探覺頓家財之事, 又無大平爲安陽君奴之語。" 傳曰: "其速辨之。"

○司諫崔溥啓: "崔應賢所啓, 社稷用羊當矣。 然失禮之事, 又有大於此者。 《書》曰: ‘犧牷牲。’ 釋之者曰: ‘體完曰牷。’ 又《春秋》曰: ‘鼷鼠食郊牛角, 改卜牛。’ 由此觀之, 雖一毫毁傷, 不可用也。 《五禮儀》註: ‘羊豕分七體。’ 七體卽兩髀、兩肩、兩脅竝脊而爲七。 其註曰: ‘脊居中。’ 今不知文理者以謂: ‘但用脊, 而頭尾不用。’ 甚失禮文之意。 自今毋去頭尾, 連脊用之何如?" 傳曰: "不可以一人之言, 而輒改前例, 其問于禮官。" 又啓: "忠淸道
              定山縣有僧人押一僧來告縣吏曰: ‘此僧公賤逃亡人也。’ 縣吏卽枷僧, 退食於家, 僧用刀斫其告者。 又有全羅道
              羅州生員金孝貞路遇州吏騎馬掠過, 責以無禮, 吏拔劍將剌, 其奴以身翼蔽, 乃剌奴洞胸, 又剌孝貞, 誤中馬頸。 已皆收捕, 將置於法, 然自上卽位以來, 不聞孝子順孫, 而風俗之薄至於如此, 請與大臣議移風易俗之道。" 傳曰: "予之不德所致, 不可更議移易之方。 且其人旣已捕鞫, 終乃治罪, 則人將懼法而不犯矣。"
地名: 羅州 (全羅道, 牧)
年: 1506.0

○傳曰: "江翎副正
              祺奴今音同, 發不道之言, 大罵淑華。 義禁府堂上、承旨、政丞, 幷其主鞫之, 祺父母、妻子及兄弟、妻父, 竝以緣坐囚禁。 封其家刷其奴婢。 祺及今音同, 若不服, 刑訊, 猶不服, 用烙刑。" 內人金淑華, 欲奪其家, 江翎不肯, 故誣訴於王, 王怒有是命。 淑華, 羅州妓白犬。

○傳曰: "淑華父金小夫里, 羅州下去時給馬。" 小夫里州奴, 恃淑華專寵驕縱, 全羅一道, 迎逢支待, 奔走不暇, 一如使命。 小夫里與守令, 對坐酬酢。
地名: 羅州 (全羅道, 牧)
年: 1521.0

○憲府啓趙賢範事, 又啓: "朴英累遺食物於韓忠, 今曰: ‘一不通書。’ 其奸詐, 孰甚焉? 請更訊之。 羅州牧使申永洪, 於羅州有田七結、有奴婢五十餘口。 然猶赴任, 此甚未便。 今當更定其規式, 而施行, 何如?" 傳曰: "賢範不可遞也。 朴英雖送食物于韓忠, 是不關係。 一一摘發, 恐未可也。 守令奴婢事, 當問于有司。"
地名: 羅州 (全羅道, 牧)
年: 1525.0

○閑良李崐守供曰: "臣則前年十一月初生, 以奴婢收貢事, 往羅州, 今月十二日還來矣。 世昌以臣之叔魯臣, 奸其所奸醫女鐵非, 以此相鬪, 誣引臣之叔姪, 謂之同黨云。" 刑訊一次, 不服。 傳曰: "李福基招云: ‘世昌、世榮等以我潛奸其所奸醫女, 故誣引。’ 無乃有是事耶? 與世昌等面質可也。"
地名: 羅州 (全羅道, 牧)
年: 1526.0

○全羅道觀察使柳灌狀啓曰: "道內各官孝行卓異者: 潭陽府書員權福, 早歲失母, 慟未報恩, 朔望設祭, 盡其誠敬, 事其父, 昏定晨省。 及歿, 晝夜號泣, 三年後忌日之月, 不食酒肉。 長水縣幼學金敬孫, 父死, 不離殯側, 哀毁過禮, 漁獵養母, 貿供甘旨。 母年過百歲而死, 敬孫年亦七十, 而三年不離墓側, 啜粥哀毁, 家有急難, 足不到門。 興德縣錄事吳俊, 其父腫疾, 或吮疽; 或嘗糞。 及歿, 哀毁過禮, 不食鹽醬、菜果。 羅州正兵崔致江妻良女能今, 夫亡, 朝夕泣血, 春秋製造衣服, 祭後燒焚。 今至十九年, 不改初心, 致哀盡禮, 又不食肉。 扶安縣進士崔弼成, 其母患乳腫甚苦, 藥餌無效, 吮腫得愈。 父進士秀孫得惡疾, 彌留累月, 百藥無效。 醫云: ‘蝙蝠可治。’ 時當冬月, 求而不得, 號天而泣, 蝙蝠自至, 和劑以進, 厥疾乃瘳。 前直長韓崇錫, 其母發癰幾死, 吮疽得全, 及其歿, 守喪盡哀。 又遭父喪, 親執奠饌, 廬墓喪祭, 一出至誠。 康津別侍衛高守儉, 父母之喪, 竝守墳三年, 仍居墓側, 朝夕致祭。 國忌日則不食酒肉, 又以素饌行祭, 二十五年, 略無懈心, 一鄕共推爲孝子。 古阜郡鄕吏李成浩妻今伊, 爲夫所黜, 其同生欲令改嫁, 誓死不從, 逃入舅父家。 舅父哀憐, 使其子成浩, 復合同居。 及其夫死, 日夜哭泣盡情, 行喪三年後, 仍着喪服, 堂中設靈座, 朝夕行祭。 衣服造置, 一依生時。 別侍衛李叔孫, 遭母喪, 哀毁過禮, 守墳, 一不來家, 三年內不飮酒。 沃溝縣別侍衛杜世俊, 其母病臥五十餘日, 須臾不離於側, 不解衣帶, 嘗糞以驗。 死後, 不與家人相話, 其母所嗜之物, 必盡力求得以奠。 晝夜哭聲不絶, 以終三年。 長城縣
              丹巖驛吏車舜年, 事親至孝, 如得異味必獻。 每遇佳節, 獻壽父母, 必邀鄕黨父老以樂。 其父仁甫得淋疾, 便澁不通, 氣絶, 舜年抱持, 籲天乞命, 吮其陽莖二日, 水道自開, 小便通下, 乃得復甦。 全州府生員朴世直, 性本厚重。 年十餘歲失母, 哀慕三年, 每傷事母不盡其年, 事父益謹, 奉養甘旨, 無不如意。 及歿, 啜粥三年, 不食羹醬, 草屨、苴杖, 不出洞口。 私奴金千同, 其母患惡腫, 卽斷指燒和于酒, 饋之, 病母卽愈。 幼學朴衡文妻金氏, 喪其夫, 三年內不梳頭, 朝夕親奠, 日夜哭泣。 喪畢後, 每製衣, 墳前哭祭, 移置神主前, 節改則遞舊易新, 哭焚淨地, 返魂享祀, 至今不怠。 金堤郡私奴難金, 其父母生時, 盡心孝養。 母死後, 廬墓三年, 仍居墓側。 又事主謹勤, 其主常患窮乏, 盡心救助。 得時新之物, 不獻於其主, 則不忍先嘗。 幼學尹師仁妻朴氏, 年二十五時喪夫, 今至十六年, 素服、素饌而節日及忌祭時, 親往墳前, 哀痛如初。 學生徐致明妻良女馬非, 年三十歲喪夫後, 二十一年, 不脫喪服, 設位版、素帳, 冬夏衣服造置, 朝夕設奠。 萬頃縣
              崔致江妻良女今伊, 年三十七歲, 無子女、喪其夫。 今已十七年, 衣白衣、不食肉、不茹葷。 奉神主, 設床帳, 香爐甁花, 朝夕上食, 備時物。 製時服以進, 燒舊易新。 朔望、俗節則疾病、風雨外, 必上墓以祭。"
地名: 羅州 (全羅道, 牧)
年: 1528.0

○禮曹以孝子、節婦等公事入啓曰: "前者上敎以爲, ‘季世有如此孝子節婦, 其行可嘉。 其褒賞節目, 改磨鍊爲當。’ 云。 臣等考其可以旌表者, 蓋斷指之事, 特因一時誠激, 而爲之也。 至於年久, 而孝行不替者, 其孝行尤最焉。 斷指者, 在古例爲旌表, 故若干人, 當爲旌表也。 往在趙光祖時, 孝行尤異者, 移文于各道, 悉抄令報。 今者此人等, 其時未得顯著, 恐其實有異也。 然於見聞, 雖不高, 有一事涉於孝行者, 則所當賞物也。 其中稍異者, 復其戶, 又其中不惜身體, 而所行表著者, 旌表其閭也。 以文案見之, 則其中特異者, 雖載於《三綱行實》者, 無以過矣。 所當旌表之。 但自上嘉賞節行之意, 窮村僻巷之人, 何得以知之? 若以傳敎之意, 判付於此公事, 而移文, 則外方亦知上意之所存, 而尤有所奬勵焉。" 傳曰: "啓意知道。" 其公事曰: "全州私奴金千同、江陵幼學崔應祿、進士申命和妻李氏、咸從幼學盧仁碩、安州軍士朴好、女子朴德、中部私婢末德、抱川閑良權居敬之於父母, 价川良女莫時之於夫, 不惜肌膚, 斷指燒饋, 竝得差病。 忠州前惠民署參奉河叔崙, 旣割其股, 又斷其指, 以療(毋)
                〔母〕
              疾。 牛峯忠順衛李潤童妻洪氏, 前以節行卓異, 復戶勸奬。 厥後二十餘年, 誠敬不懈, 志節益固。 此人等特異, 雖《三綱行實》所載孝子、烈婦, 無以過也。 潭陽書員權福、長水幼學金敬孫、興德錄事吳俊、扶安進士崔弼成、前直長韓崇錫、康津別侍衛高守儉、古阜別侍衛李叔孫、沃溝別侍衛杜世俊、長城驛吏車舜年、全州生員朴世直、三陟幼學金崇孫、楊口戶長柳潭、咸從前旅帥劉仁達、順安前參奉朴蔓根、高原幼學徐尙仁、沃川校生林世華、結城幼學兪恒、金堤私奴難金、鴻山水軍金元孫、中部私奴朴達、沃川驛吏梁老等, 各爲父母, 生盡其孝, 死盡其禮, 操行卓異。 羅州良女能今、古阜良女今伊、金堤良女馬非、萬頃良女今伊、嘉山甲士方權妻尹氏、沃川驛吏梁祿妻莫藏、德山良女寶德、南部故府使崔季思妻南氏、金堤故幼學尹師任妻朴氏、全州幼學朴衡文妻金氏、沃川良女石乙今、西部故僉知鄭錫禧妾良女貞今、雲山故幼學兪諧妻良女中之等, 夫亡後, 喪禮極盡, 其誠, 久而不衰, 節行可尙。 潭陽正兵鄭利、鄭漢、鄭進、鄭倫同居二場, 奉養其(毋)
                〔母〕
              , 孝友之情, 出於至誠, 亦爲可嘉。 前項金千同、崔應祿、河叔崙、申命和妻李氏、盧仁碩、權居敬、朴德、末今、莫時、李潤童妻洪氏等, 則依《大典》旌門復戶。 書員權福、幼學金敬孫、進士崔弼成、別侍衛杜世俊、生員朴世直、幼學兪恒、錄事吳俊等, 則賞職。 幼學徐
              尙仁、良女能今、良女今伊、良女馬非、今伊、私奴朴達、驛吏車舜年、梁老等, 則復戶賞物。 韓崇碩、高守儉、李叔孫、金崇孫、劉仁達、朴蔓根、林世華、金元孫、柳潭、難金、朴衡文妻金氏、尹師任妻朴氏、兪諧妻中之、方權妻尹氏、良女石乙今、寶德、貞今、莫莊、崔季思妻南氏、鄭利、鄭漢、鄭進、鄭倫, 則賞物勸奬何如?"
地名: 羅州 (全羅道, 牧)
年: 1533.0

○夜二更, 義禁府知事金安老ㆍ孫澍、同知事沈彦慶、承旨南世健等, 會于賓廳, 推問李月同, 卽牌招三公。 傳于金安老等曰: "不緊之事, 闕庭推之, 實爲非常, 似有關係, 亦駭於見聞。 其速推之。" 安老等, 推李月同。 其供曰: "生于京師, 乃右脅生世尊也。 院相誰不知我乎? 我初從天而下, 今雖斬我頭, 卽當還續, 然後院相降服也。" 問其父母, 曰: ‘父名小奴, 母名德今, 今已俱死。" 問其所居, 則曰: "初居此大闕中, 與妓賀昇平居, 後於甲辰年間, 又從妓採蘭仙往羅州。 今年五十, 其時則年一歲也。 今吾與吾子, 俱爲選上, 七月乃當番也。 故以圖減選上事, 來京, 昨日到西門外, 見一羅將, 問: ‘此何宰相耶?’ 羅將答曰: ‘李思鈞軺軒也。’ 自意思鈞, 前爲全羅道觀察使, 詳知其道之事, 羅州世尊, 何不知之? 此可以救我除選上也。 以所持常木緜半匹, 買酒與羅將丘史, 各飮一器, 及思鈞出來時, 我進曰: ‘我是羅州世尊, 人誰不知乎? 父子俱爲選上, 不勝支役, 請除我選上。’ 云。 路人以我爲狂, 觀者多矣。 思鈞怒令軍士, 捉置軍營, 軍士付我于刑曹耳。" 問其所以挾弓矢意, 則曰: "自行路時持來, 京無主人家, 何所接置耶? 故仍持行耳。" 問其所以欲射之狀, 則曰: "惡人之以爲狂, 而聚觀故也。" 問其欲謁世子之意, 則曰: "我之祖母撿眞, 與世子祖母及鄭政丞祖母, 皆四寸, 而我祖母, 妾子也。 若世子聞之, 則必恤我, 故欲謁耳。" 福城之死, 則稷山太守馬從, 寢于三間屛門, 而言之, 故我乃在傍, 而聞之云。" 安老等, 以其招辭人啓曰: "妖誕之言, 無數發說, 故不錄於招辭, 而欲謁世子之言, 亦甚無理, 然竝取招啓之。"
地名: 羅州 (全羅道, 牧)
年: 1537.0

○甲申/憲府啓曰: "司䆃寺僉正申瀚, 前爲光州牧使時, 羅州牧使奉嗣宗, 欲以光州居白丁叱於里等四口, 爲己奴婢, 瀚以嗣宗族親, 陰遂嗣宗奸謀, 成給立案之事, 播於物論久矣。 臣等取其立案觀之, 則不考賤籍, 只據投托人叱於里所供, 以成無首尾之立案, 屈法行私, 壓良爲賤判然。 嗣宗已死, 不得治罪, 瀚以有識朝官, 忍行如此之事, 不可齒朝列。 請先罷其職, 依法治罪, 其所受立案, 還收官藏, 而投托人等, 則行移本道, 盡還良役。 靈光, 湖南巨邑, 人物頑悍, 官事浩繁, 若非其人, 不能堪任。 縣令鄭希文, 人物庸愚, 頓無治劇之才, 請速遞。 幽谷察訪趙淵, 人物妄悖, 前爲參奉都事時, 累被物論, 罔有悛心, 以無識之人, 妄是非朝廷之事。 不可復齒仕路, 請速改差。"
地名: 羅州 (全羅道, 牧)
年: 1540.0

○甲子/臺諫啓前事。 憲府又啓曰: "凡以臺諫所啓, 奉傳旨, 則例以歸重之辭爲主, 不可擅爲加減。 同副承旨李霖、李應星推考奉傳旨時, 歸重之辭, 妄自加減, 及其緘問, 自以爲是, 至爲非矣。 請罷職。 羅州居幼學李倫, 於禮曹參判尹漑子尹棐妻養母南氏處, 婢崇今買得時, 尹棐筆執, 依法斜出持去後, 尹漑爲全羅道監司時, 謂其子棐不當賣, 令其邑守令,
                【羅州牧使李夢弼。】
              
              李倫家, 多囚次知, 督納文券, 奪還其婢事, 呈狀于本府, 推閱, 則果如所訴。 其文記, 亦已行畫, 付之不用, 事甚悖理。 崇今若不當賣而賣之, 則自當訟理, 而身爲道主, 以一家私事, 擅行威劫, 公然奪取文券, 無所忌憚, 至爲駭愕, 請罷。" 答曰: "李霖, 不入臺意歸重之言, 而入其所無之言, 果爲誤矣。 然罷職過重, 送西可也。 尹漑, 宰相之人, 罷職似重, 然身爲道主, 以其私事, 使他人文記, 行畫不用, 此甚誤也。 如啓。 李應星, 予非欲不之罪也, 加資則不干於其罪, 而幷欲削奪, 非但予意, 朝議亦以爲不當, 故不允。 朴址, 前亦有過甚之事, 如啓可也。"
地名: 羅州 (全羅道, 牧)
年: 1543.0

○諫院啓曰: "刑曹判書蘇世讓, 前爲贊成時, 朝廷間多有反側之事, 所失甚重, 公論顯發, 至今猶激。 不可置諸宰相之列, 請罷其職。 忠淸道觀察使金益壽, 素無物望, 前爲羅州牧使時, 日事宴飮, 不務職事, 貽弊不貲。 濫蒙特加, 物情駭怪, 請收成命, 竝遞監司。 軍器寺判官具渰, 恃其財富, 奴事權要, 人皆唾鄙。 不合朝官, 請罷其職, 以懲其餘。" 答曰: "蘇世讓所失之事, 予不知, 而刑曹判書適有闕, 正二品之人數少, 不能備望, 故命爲判書。 遽罷宰相爲何如? 金益壽, 羅州牧使時, 所失亦不知也, 但見官案, 爲堂上已久, 而曾爲承旨。 非如慶尙、全羅兩界監司之例, 豈不堪其任乎? 具渰奴事權要事, 亦未可知, 此人乃燕山外孫, 國家當以宗室例待之, 不失其祿, 不須罷職。" 憲府啓曰: "忠淸道觀察使金益壽, 一家之事, 不能齊治, 以致夫婦之變, 素多物論, 而特授嘉善重加, 爲方面重任, 物情未便, 請改正加資, 竝遞其任。" 不允。
地名: 羅州 (全羅道, 牧)
年: 1544.0

○吏曹啓曰: "前者, 全羅道觀察使
                【宋麟壽。】
              啓聞孝行卓異之人。
                【全州居幼學柳承績, 孝誠出天。 三歲慈母棄世, 行年五歲, 始知母死, 哀慕不已。 及長, 常欲追喪, 風疾纏綿, 歲久未差。 年及五旬, 恐其餘年日短, 未遂初志。 歲在辛丑, 結廬母墳, 備祭服, 哭泣朝夕, 一如初喪, 啜粥三年, 一不到家。 喪畢, 圖父母形像, 益謹祭祀, 期以終身。 往在燕山朝, 金淑媛父生佛恃勢, 欲奪其父田民, 繫縛亂打將死, 承績挺身手歐得脫。 其孝行, 罕出古今。 幼學崔應泗居全州, 天質和順, 與物無競, 孝心純至, 事親無違。 其母病劇, 嘗糞號泣, 疾遂愈。 母死, 親自歛襲, 凡事一遵禮制, 親執祭物, 朝夕哭位。 其廬幕距家纔一里, 而三年啜粥, 一不到家。 色養老父, 定省侍側, 不顧妻子。 父歿, 哀傷愈篤, 一如前喪, 前後居廬六年, 一不出廬外, 人無間言。 幼學金翼漢, 亦全州人。 性行純粹, 持己端雅。 少時其父亡, 哀傷如成人, 事母, 承顔順旨, 一家征賦, 奔走處置, 不使母知之。 母得風疾, 長在床褥, 湯藥無少懈, 坐臥起居, 必親挾持, 及病劇, 嘗糞知其必危, 冒雪沐浴, 號泣祈禱, 病亦少間。 及歿, 啜粥居廬, 素多疾病, 羸弱增劇, 親戚勸之退保, 亦不聽, 凡喪事, 竭力誠備, 旣葬之後, 猶不食鹽醬。 家業伶(行)
                    〔仃〕
                  , 奴僕盡逃, 妻子無托, 凍餒切身, 亦不還家。 大祥之後, 返主宗家, 別爲紙疊, 朝夕哀奠, 一如居廬時。 其父嘗貧, 分割宗家基田, 以給諸子, 翼漢告于同腹, 盡給長孫, 又出別得之田, 以給諸兄, 其奉祀奴婢皆死, 以壯奴充給, 自占老弱。 孝悌友愛之篤, 出於天性。 羅州居生員鄭文孫, 父早沒, 事母順旨, 未有少違。 母年九十餘歲, 常臥不起, 親奉溷器, 不使侍婢。 及沒, 文孫年過七十, 朝夕之奠, 躬行不怠, 雖衰病, 未嘗以子弟代焉, 居廬三年, 一不到家。 幼學郭居仁, 居古阜。 自少志學, 六擧不中。 事親極盡其誠敬, 及遭父母喪, 居廬六年, 一不到家。 終制後, 朔望必祭, 得新物必薦。 兄弟皆無子而死, 哀毁異常, 凡喪葬, 一如考妣, 袝于祠堂。 弟居儀妻曺氏無家, 別構一舍於墻內, 護恤甚篤, 曺氏感恩, 欲養其子傳家業, 居仁不許, 勸養其妹夫宋忠良女, 曺氏又欲分其田民, 與居仁之子, 居仁固辭。 遭年凶, 賑恤隣人如己家, 有窮族無田地, 借與己田, 久而不推。 生員羅應虛, 金堤人。 性剛直好學, 平生以孝友爲己任, 事親無所不至。 有弟三人, 友愛甚篤, 遭父喪, 與弟三人, 廬墓三年, 一不到家。 又丁(外)
                    〔內〕
                  艱居廬, 有少子病將死, 欲見呼父甚哀, 猶不往見, 前後喪葬, 一遵禮制。 其父安世及祖甫重, 世以孝友傳家, 至應虛愈篤, 鄕中稱孝友世家。 進士具斗南, 綾城人。 父死翼日乃生, 及長, 哀慕愈極, 每遇忌辰, 前期十日, 沐浴齋戒, 事母吳氏至孝, 承順色養。 有二姊, 母旣老病, 當分財田, 鍾愛斗南, 欲優給, (十南)
                      〔斗南〕
                    
                  固辭, 割己田, 許姊資業。 二姊先沒, 哀傷如喪親, 敎誨二甥, 一如己子。 及丁母憂, 哀毁骨立, 葬祭如禮, 廬墓三年, (三)
                    〔一〕
                  不到家。 服闋, 奉神主如事生, 出必告, 反必面。 凡祭, 前期齋沐, 愈久愈謹。 且爲受業師, 忌日必祭, 過官門必下馬, 雖雨雪昏夜, 益虔不變, 鄕里咸稱。 前軍器寺奉事朴漢忠, 珍原人。 其母朴氏得惡疾, 百藥無效, 自斷右手第四指, 和酒以進, 母病乃瘳。 進士鄭彦忠, 泰仁人。 性本純孝, 行己簡默, 明於學術。 丁外憂, 省(父)
                    〔墓〕
                  時, 過家不入, 及丁內艱, 廬墓三年, 朝夕哭奠, 躬執祭物。 家貧, 妻子餒飢, 小無動念。 葬具石物, 極稱其情, 皆獨辦, 不賴同腹, 一鄕欽(墓)
                    〔慕〕
                  。 前訓導金稱, 錦山人。 父母生時, 盡心孝養。 年二十, 母病嘗糞, 旣沒, 斂殯祭祀, 一從《家禮》, 廬墓三年, 啜粥。 及父喪, 年將六十, 親自炊爨, 凡治喪, 一如母喪, 寢不解衣, 一不到家。 服闋, 于今九年, 朔望祭祀, 一如居喪之時。】
              命賞以職, 如生員、進士之人, 則可敍用於資(汲)
                〔級〕
              相當之職矣; 幼學, 則不爲蔭取才者多, 而其在三館者,
                【朴漢忠】
              當以次例遷爲賞職, 何以爲之? 取稟。" 傳曰: "此乃勸奬之事, 不必拘於常例也。 蔭取才有無及例遷, 皆不可計也。 該曹察而爲之。"
地名: 羅州 (全羅道, 牧)
年: 1547.0

○己未/上御朝講。 知經筵事閔齊仁曰: "近來(年)
                〔連〕
              歲凶荒, 生民極困。 流離失所, 不能自保, 爲僧爲盜, 軍額日減。 脫有不虞之邊釁, 將何以爲哉? 自上, 惻念民事故, 旣命勿徵往年還上,
                【官倉分給之米。】
               又命蠲減貢稅, 愛民之誠, 固大矣。 然而民不蒙惠者, 抑何故耶? 生民之艱苦則如彼, 而都下大小朝官, 至於庶類第宅, 衣服飮食之奢侈, 漸倍於前, 弊習已成。 若矯其弊。 莫若自上先有躬行之實矣。 三代以下, 惟漢
              文帝, 躬行節儉。 故海內富庶。 上能躬行節儉, 一以至誠, 則朝廷遵奉, 莫不崇儉, 而下民自然觀感矣。 如是則生民之艱苦, 庶幾少救矣。 今者日候凄冷, 久旱不雨, 麰麥不茂, 歲必至於饑饉。 哀我民斯, 其何保命? 都下之人, 爭務奢侈, 不知饑荒之甚。 而外方之事, 誠不忍聞。" 特進官宋曰: "小臣爲義禁府堂上, 昨日推問羅州人鄭承宗、朴已孫、禹玄宗、春日等, 
                【以牧使河億水命罷之事, 兩司啓請拿推事干。 見二月二十五日。】
              則承宗, 乃官差也, 旣欲謀免已罪, 又欲庇護其官, 其言固不可取信, 已孫乃八彌島水軍也, 內需司委差尹萬千, 以已孫爲監考, 實萬千所率人也。 而其招以爲: ‘承宗以抄發驅馬軍事, 來于島, 其時萬千、守田等, 適在島, 語承宗曰: 「內需司奴所居之地, 何以發軍乎?」 以此相詰, 怒而反打。’ 云。 春日, 乃守田之妻, 其供亦曰: ‘萬千果打承宗’ 云。 禹玄宗之招則 ‘以羅州進上烏賊魚求買事, 將往濟州, 使平山取鄭右賢船隻而來, 其船適在八彌島。 萬千、守田, 陰聽右賢之囑, 據其船不許, 玄宗不獲已乘他船以往。 於是打官差與不給船事, 承宗與平山, 皆呈手本, 以此報監司刑訊, 而守田受一次後, 身死云。 春日之招以爲: ‘上言非我所知。 萬千以委差, 二月下去時, 相見而已, 夫死之後, 則未見其面。 何暇使之, 呈上言乎? 設使上言, 豈必竝擧不干之玄宗?’ 云云。 以此見之, 其上言, 萬千之所爲明矣。 
                【以此大臣、臺諫侍從相論啓, 欲治萬千冒呈無狀之罪, 而自上春護一奸細之人, 牢拒公論, 强命拿事干, 欲實河億水濫刑之狀。 而事終歸於不實, 徒累聖德, 豈不爲新政之大疵也?】
              若致萬千, 與之面詰, 則可辨是非矣。 傳旨內辭緣不服者, 例請刑訊, 而但此人招辭, 一無違端, 似難刑訊。 故爲公事以啓, 今適入侍, 故敢啓。" 侍講官閔荃曰: "奢侈之弊, 未有甚於此時。 小臣之生, 不至甚久, 而未嘗見賤人之衣紬, 士人之跨馬。 今則賤隷而皆穿紬衣, 爲士而例乘肥馬, 不知其僭也。 且士大夫之家, 無待客之所, 或於長床對坐而已, 今則造第極其精巧, 而略無愧恥。 是皆由不有國法而然矣。 古云: ‘徒法, 不能以自行。’ 上有躬行之實, 則自朝廷, 以至於民, 觀瞻感化, 風俗自爾變矣。"

○憲府啓曰: "《大典》捕盜論賞條 ‘元有職’ 云者, 臣等未知竝指八九品職與散職也。 頃者具賛, 雖以此加階, 
                【大臣援例啓之。 見初四日。】
              物論皆以此爲不當。 況具贊之前, 未聞復有是例也。 雖時任守令, 不許加階, 故前者捕僉知稱號强盜者, 平澤縣監趙英傑, 捕鳥嶺大黨者, 延豐縣監李亨臣等, 皆不得親授。 其後守令捕盜者加階事, 則各別受敎也, 而勿論時、散及職之高下, 竝令加階事, 未聞復有是敎。 韓春同, 乃商賈之人, 雖曰有職, 例論以賤隷, 況頂玉與銀章之貴乎? 盧世弼, 亦非自已所捕, 本無係毫之勞, 而因緣奔競, 以衆人同力所獲, 獨爲已獲, 人皆驚怪。 況以前內禁衛散職, 豈合堂上之階乎? 臣等啓請改之, 成命已下, 而苟循具賛之例, 施卽還授, 尤爲未便。 昔者唐臣陸贄, 諫其君曰: ‘靑朱雜沓於胥徒, 金紫普施於輿皂, 當今所病, 方在爵輕。 設法重之, 猶恐不重, 況自輕棄, 何以勸人?’ 此言正中今時之病。 識者莫不寒心。 請竝如前改正, 今後散類, 依《大典》賞布賞職, 以重朝廷官爵。 倭人, 性本巧詐, 欲試朝廷淺深, 其所私請, 斷不可從。 爲禮官之長者, 所當嚴辭牢拒, 以示不可開例之意。 而許和約條, 朝廷酌定, 計非偶然。 堅如金石, 牢不可破, 而前者客使, 一發請改之語, 禮曹略無難色, 任意書送于政院, 物情旣爲未便, 而又以迎逢船所載之物, 欲令分半公貿。 一循倭奴之私請, 續續啓達, 如木偶人, 在倭奴手弄之中, 使國威虧損, 其不職甚矣。 判書申光漢, 請罷其職。 內農圃首奴, 以內侍府奴差定事, 雖有受敎, 而隱然啓下, 呈手本于政院。 事雖微小, 漸不可長。 宦寺居中操弄之弊, 所關甚重。 自上每諉以有受敎, 留難至此, 物情未便。 丁孫, 請依律治罪。 各道觀察使, 以本道之人差遣, 多有所不可者。 一道之人, 知與不知, 親與不親, 或稱朋友, 或稱族屬, 橫行列邑, 出入官府, 作弊中間者, 不可勝數。 而監司、守令, 勢不得相與質問, 故守令等, 怯於毁譽, 不辨虛實, 應接饋遺, 猶恐不及。 甚者請囑萬端, 徵索無厭。 其不知不親者猶若是, 況其爲友爲族者乎? 其爲貽弊, 不可勝言。 
                【此言雖似泛論, 蓋專指湖南弊習, 寫盡無餘。】
              
              全羅道監司吳謙, 乃其道之人, 
                【卽羅州人也。】
              請速命遞, 以他員差送, 以除一道之弊。"
地名: 羅州 (全羅道, 牧)
年: 1553.0

○己未/憲府啓曰: "慶尙右道水使元績、釜山浦僉使申鍾、羅州牧使盧慶麟、平山府使趙崇祖、金堤郡守金明彦、司䆃寺僉正李戩、晋州判官姜文輔, 兩界官婢率畜之罪, 今皆現露。 請依曺光遠例, 先罷後推。 相避之法, 載在令甲, 不可以一時私意, 輕易更改。 工曹判書李名珪, 以其同生妹壻尙衣院別坐李彦師褒貶未安之意, 啓達換差。 此雖不甚關重, 而其爲毁法則一也。 請勿換差。" 答曰: "皆如啓。"
地名: 羅州 (全羅道, 牧)
年: 1555.0

○辛酉/倭奴入康津縣。 初觀察使金澍, 以光州牧使李希孫爲假將, 使與康津縣監洪彦誠、羅州判官金錡及前府使朴敏齊, 馬梁僉使洪守讓, 共守康津縣 五月二十六日, 希孫等皆棄城遁, 賊遂入城, 盡取兵營軍糧。 備邊司請以李希孫、洪彦誠、金錡, 竝令從軍, 立功自效, 上從之。 後金錡亡命。
地名: 羅州 (全羅道, 牧)
年: 1556.0

○諫院啓曰: "頃者國家不幸, 倭寇犯邊, 使數百年安居樂業之民, 未免俘獲, 去其鄕土, 混於醜類, 生還無路, 哭望天涯, 其爲哀傷慘矣。 自上軫慮, 至於旱食者, 只爲此也。 今者倭人
              安國解送童男, 未知其虛實。 然旣已辨之, 而知其我國之人, 則受之而已, 安可計其凶狡而拒之乎? 朝廷之議, 至以童男, 比九牛之一毛,
                【李浚慶、元混之議也。】
              雖曰禦夷不可無策, 人君安可有此語耶? 朝廷別有處置, 雖不拒之, 亦不厚待, 不過於浦所一享, 過海糧亦減數給之,
                【時三公、六卿議蓋如此。】
              是雖無拒之之名, 其實拒之也。 我國之民, 自此永無歸路矣。 被擄者豈無丁壯? 而必以幼稚之童刷還者, 恐漏其國之虛實也。 臣等之意, 當語之曰: ‘邊民被擄, 聖上日加傷痛, 今之刷還, 實所嘉納。 但被擄之人, 不止童男, 全數刷還之後, 當議重賞。’ 使安國, 如命刷還, 則可慰被擄之民, 而因知彼國之虛實; 使安國果爲兇狡不肯刷還, 亦當謂我國有人矣。 假使倭人, 如北方胡人刷還受賞之事, 將有搶擄邊民之弊。 然邊境不能無事。 倭奴豈計受賞與否, 而見民之子女, 不爲擄去乎? 臣等又聞羅州居民, 去年被擄, 爲倭所使, 與倭樵棌于島, 因倭先下陸, 五人同謀發船逃還, 本土遣一人, 語其族親以逃還之由。 且曰: ‘被擄人等甚多, 日夜思歸, 語倭奴曰: 「謀犯本國, 何必待麥秋乎?」 其意詐爲倭奴嚮導, 而仍投於我國。’ 云。 羅州牧使聞之, 發軍欲捕, 因逃逸不知去處。 此乃傳聞之言, 未知信。 然但我國被擄之人, 豈無欲還之心乎? 未知朝廷, 何以處之, 趑趄未決者, 亦必有之。 宜卽下諭于全羅道觀察使, 訪問逃還人虛實, 又諭各道邊將, 如遇逃還人, 皆許納, 仍令元居各邑, 撫恤復戶, 使知聖上愛民如赤子之意。" 答曰: "所啓當矣, 如啓。" 仍傳于政院曰: "以諫院啓意, 言于禮曹。"